Tanévkezdés Szentpéteren - RÁBAVIDÉK - A Rába mentén, a Hegyháton, és az Őrségben élők lapja
Őriszentpéteren az Őrség Iskolájában rendben elkezdődött a tanév. A tanévnyitó ünnepségen Horváth László intézményvezető köszöntötte a diákokat, a tanárokat és az ünnepségen szép számmal megjelenő szülőket.
Elöljáróban az előző tanítási évre visszanyúló elismerésről szólt az igazgató. Tavaly a hetedik osztályosok a Határtalanul program keretében a Felvidéken kirándultak. A kiránduláson nyújtott teljesítményükkel, hozzáállásukkal, felkészültségükkel és fegyelmezett magatartásukkal elnyerték a szervezők által alapított piros-fehér-zöld szalag díjat, melyet a csakneml száz iskola közül csupán négy érdemelt ki. Ennek eredményeként 6 tanuló és 2 pedagógus részt vehetett egy 5 napos ingyenes kárpátaljai kiránduláson. - A tavalyi tanévnyitón úgy fogalmaztam, hogy történelmi tanév előtt állunk, létrejött az egységes Őrségi iskola, mivel a pankaszi iskola az őriszentpéteri tagintézményévé vált. Az idei tanév egy újabb mérföldkő az iskola, és ezáltal a tanulók és a tanáraik életében. A pankaszi ötödik osztályosok már Őriszentpéteren folytatják tanulmányaikat – mondta tanévnyitó beszédének elején az intézményvezető, majd azzal folytatta, hogy sikerült kivívni a fenntartó jóváhagyását, hogy az ötödik évfolyamon a nem kirívóan magas létszám ellenére is két osztály indulhasson. Egyikben az őriszentpéteri alsóból érkezők, a másikban a Bajánsenyéről és Pankaszról jövő diákok kaptak helyet. - Jelenleg tehát négy telephelyen folyik az oktatás. Őriszentpéteren Kovácsszeren 101 felső tagozatos, Városszeren 63 alsó tagozatos, Bajánsenyén 27 alsós, Pankaszon 6 évfolyamban - 4. és 5. osztály nincs - 35 alsó és felső tagozatos diák tanul. Így összesen 226 tanulója van az intézménynek. 30 pedagógussal látjuk el az oktató nevelő munkát. Három új tanerővel kezdtük a tanévet, gyógypedagógussal, testnevelés és ének szakos kollégával egészült ki a tantestület. Pedagógusaink nagy része nem mondhatja el magáról, hogy konkrétan melyik iskola nevelője, mivel az intézményünkben folyamatos az áttanítás a telephelyek között. Tanáraink és tanítóink több mint fele tanít a négy telephelyünk közül legalább kettőben, de vannak olyanok, akik három helyen. Ők a szünetekben többnyire közlekednek a tanítási helyek között. Az így megnövekedett feladatokra és az új kihívásokra a pedagógusok felkészültek - folytatta az igazgató, majd a nyári munkákról beszélt, amikor elvégezték a tantermek szükséges tisztasági festését, a nagytakarítást és az egyéb karbantartási munkákat. A tárgyi és anyagi feltételek a tanítás megkezdéséhez rendelkezésre állnak.
- Örömmel jelentem be, hogy az intézmény komoly infrastrukturális fejlesztés előtt áll. Csaknem 400 millió forintból újul meg iskolánk 2020-as év végére. A program részeként egy nagyon modern 21 személyes iskolabusszal is gazdagodunk, amely szeptemberben kerül a tulajdonunkba és októbertől szállítja a viszáki, a kisrákosi, a pankaszi és a nagyrákosi diákokat az iskolába. Újdonság, hogy az idei tanévben bevezetésre kerül az elektronikus napló. Mivel a működésével az elején még problémák lehetnek, egyelőre párhuzamosan használjuk az ellenőrzőt is a szülők tájékoztatására - mondta az intézményvezető, majd azzal folytatta, hogy a megnövekedett óraszámok miatt, az ebédszünetet követően délután is van iskolai óra, foglalkozás. Hozzá kell szokni a gondolathoz, hogy az iskola nem délután 2 óráig tart. Az intézményünk feladata, hogy biztosítsuk a tanulóinknak a délutánokba beépített kulturális, sport és tehetséggondozó foglalkozásokat. Ezért ingyenes szakköröket, sportfoglalkozásokat, nyelvi felkészítőket és úszásoktatást szervezünk. Az eddig kialakított jó kapcsolat és együttműködés fenntartására törekszünk az Őrségi Nemzeti Parkkal, az Őriszentpéteri Sportegyesülettel, a művészeti iskolával, valamint a kerékpáros egyesülettel. – fejezte be tanévnyitó beszédét Horváth László intézményvezető.